1994/95 O‘QUV YILIDA O‘ZBEKISTON RESPUBLIKASI O‘RTA MAXSUS O‘QUV YuRTLARIGA QABUL QOIDALARINI TASDIQLASh HAQIDA

1. 1994/05 o‘quv yilida O‘zbekiston Respublikasi o‘rta maxsus o‘quv yurtlariga qabul Qoidalari (1-ilova) va O‘zbekiston Respublikasi o‘rta maxsus o‘quv yurtlariga qabul qilishning (2-ilova) dastlabki hisobot hujjatlari shakllari tasdiqlansin.
 2.O‘rta maxsus o‘quv yurtlariga o‘qishga test sinovi usulida qabul qilish haqida yuqori tashkilotlarning tegishli qarori chiqqanda, ushbu buyruqqa ma’lum o‘zgartirishlar kiritilishi inobatga olinsin. 
 3. O‘zbekiston Respublikasi Oliy va o‘rta maxsus ta’lim vazirligining 1993-yil 25-martdagi 48 sonli buyrug‘i o‘z kuchini yo‘qotgan deb hisoblansin.
 1. O‘zbekiston Respublikasi o‘rta maxsus o‘quv yurtlariga asos yoki umumiy o‘rta ma’lumoti bo‘lgan O‘zbekiston Respublikasi fuqarolari, shuningdek, uning hududida yashovchi chet ellik fuqarolar qabul qilinadilar. 
 Boshqa davlatlarning fuqarolari tegishli davlatlararo shartnoma va bitimlar belgilangan shartlar va tartibga ko‘ra hamda individual kontraktlar asosida qabul qilinadilar.
 2. Barcha o‘qishga kiruvchilar, o‘zlarining kelib chiqishlaridan, jinslaridan, ona tillaridan, ijtimoiy va moddiy sharoitlaridan, irqlari va millatlaridan, e’tiqodlaridan, qaysi partiya va dinga mansubliklaridan yoki munosabatlaridan qat’i nazar, teng huquqqa egadirlar. 
 Cheklashlar faqat O‘zbekiston Respublikasi Sog‘liqni saqlash vazirligi tomonidan belgilangan tibbiy ko‘rsatmalar asosida bo‘lishi mumkin.
 3. O‘quv yurtlariga kiruvchilar uchun qabul shartlari va tartibi qabul komissiyasi tomonidan hujjatlar qabul qilinishidan ikki oy oldin ma’lum qilinadi.
 Hujjat o‘quv yurtining qabul komissiyasiga topshiriladi.
 Kirish imtihonlarining ro‘yxati, miqdori va shakli o‘rta maxsus o‘quv yurtining boshqaruv organi tomonidan belgilanadi. Imtihonlarning soni uch umumta’lim fanidan oshmasligi kerak.
 Tanlov tartibi, shuningdek kiruvchilar uchun qabul yuzasidan qo‘shimcha talablar mutaxassislar tayyorlash sohasi hamda mintaqaning aniq ijtimoiy-iqtisodiy ahvoli, shuningdek, tarmoq xususiyati hisobga olinib, o‘quv yurti boshqaruv organi bilan kelishilgan holda belgilanadi.
 Arizalar qabul qilish, kirish imtihonlari va qabul muddatlari:
 4. O‘quv yurtlarning boshqaruv organi madaniyat va san’at, maorif, me’morchilik va qurilish, sog‘liqni saqlash kabi ayrim mutaxassisliklarga kiruvchilar uchun umumta’lim fanlaridan tashqari mutaxassislik bo‘yicha qo‘shimcha imtihon belgilashi mumkin.
 5. O‘zbekiston Respublikasining barcha o‘rta maxsus o‘quv yurtlarida o‘qishga kiruvchilar kirish imtihonlarini (davlat) o‘zbek tili (Qoraqalpog‘iston Respublikasida — qoraqalpoq tili)da yoki rus tilida topshiradilar.
 5. Bandga izoh: Qozoq, turkman, tojik, qirg‘iz va boshqa millatlar zich yashaydigan hududlarda joylashgan o‘quv yurtlari yuqorida ko‘rsatilgan millat tili o‘qish olib boriladigan tilda kirish imtihonlari tashkil qilishlari mumkin. 
 6. Kirish imtihonlari (mutaxassislikdan tashqari) asos (8-9 sinf) yoki o‘rta umumta’lim maktab dasturlariga muvofiq o‘tkaziladi.
 Mutaxassislik bo‘yicha kirish imtihonlari esa tegishli boshqaruv organi tasdiqlagan dastur asosida tashkil etiladi.
 7. Xalq ta’limining boshqa tizimlarida o‘tkazilgan shu yilgi sinovlar (o‘rta maktab, hunar-texnika bilim yurtini bitiruv imtihonlari, fanlar bo‘yicha o‘tkazilgan olimpiadalar, tanlovlar va boshqalar) bahosi boshqaruv ma’muriyatining roziligi bilan ayrim o‘quv yurtida kirish imtihonlari bahosiga tenglashtirilishi va kirish imtihoni bahosi sifatida qabul qilinishi mumkin.
 8. Kunduzgi hunar-texnika bilim yurtini tugatgan shaxslarga, ishlab chiqarishdan ajralgan holda shu yili o‘qishga kirish huquqi beriladi.
 9. Imtihonlar (test sinovlari)ni muvaffaqiyatli topshirib, tanlovdan o‘tgan shaxslar qabul (komissiyasi qaroriga asosan talabalar safiga qabul) qilinadilar.
 10. Kirish imtihonlarida ijobiy baho olgan yetimlar, ota-ona qarovisiz qolgan bolalar; 1 va 2 guruh nogironlari, agar ularga tibbiyot mehnat ekspert komissiyasining xulosasiga binoan tanlangan mutaxassisligi yuzasidan o‘qish zid bo‘lmasa va ular o‘quv rejasi bo‘yicha mashg‘ulotlarga qatnay olsa, shuningdek, zaxiraga jo‘natilgan harbiy xizmatlilar imtiyozi haqida komissariyatdan guvohnomasi bo‘lgan taqdirda tanlovsiz qabul qilinadilar.
 Respublika hukumati tomonidan belgilanadigan, ijtimoiy masalalardan kelib chiquvchi boshqa imtiyozlar o‘quv yurtlari taklifi asosida boshqaruv organi tomonidan belgilanadi.
 11. Ishlab chiqarishdan ajralgan holda o‘qishga birinchi navbatda; tanlangan mutaxassisliklari bo‘yicha ishlayotgan shaxslar; harbiy xizmatchilar (zaxiraga bo‘shatilganidan so‘ng uch yil mobaynida); harbiy xizmatchilarning xotinlari 1-va 2-guruh nogironlari; tanlangan mutaxassisliklari bo‘yicha hunar-texnika bilim yurtlarining bitiruvchilari; farzandlari 3 yoshgacha bo‘lgan ishlayotgan ayollar qabul qilinadi.
 12. Qabul komissiyalariga tanlovidan so‘ng bo‘sh qolgan o‘rinlarga boshqa o‘rta maxsus o‘quv yurtlarida kirish imtihonlarida ijobiy baho olgan, shuningdek, oliy o‘quv yurtida test sinovlari natijasiga ko‘ra tanlovdan o‘tolmagan shaxslar, profil yo‘nalishi bir xil bo‘lgan taqdirda, belgilangan namunadagi ma’lumotnomalar asosida qabul qilishga ruxsat etiladi.
 13 Qabul bilan bog‘liq bo‘lgan barcha masalalarni O‘zbekiston Respublikasi o‘rta maxsus o‘quv yurtlariga qabul qilish qoidalari va “Qabul komissiyasi to‘g‘risida”gi Nizomga ko‘ra qabul komissiyasi va boshqaruv organi ko‘rib chiqadi.
 01-namuna. Direktor nomiga ariza. O‘rta maxsus o‘quv yurtlariga kirish istagidagi nomzodlar tomondan shaxsan yoziladi.
 02-namuna. Ro‘yxatga olish daftari. O‘qishga kiruvchi haqidagi shaxsiy ma’lumotlarni qayd etadi. Daftar sahifalari, raqamlangan ip bilan bog‘lab qo‘yilgan hamda O‘rta maxsus o‘quv yurtining muhri va qabul komissiyasi raisining imzosi qo‘yilgan bo‘lishi kerak. Kunduzgi, sirtqi va kechki ta’lim uchun alohida daftar yuritish tavsiya etiladi. Daftar 297 x 420 mm. o‘lchovdagi qog‘ozda bo‘lishi tavsiya etiladi.
 03-namuna. Imtihon varaqasi. Imtihonga ruxsat beruvchi hujjat bo‘lib, imtihonlar tugagach qabul komissiyasiga qaytariladi. Imtihon varaqasiga qabul komissiyasi mas’ul kotibining imzosi qo‘yiladi va o‘rta maxsus o‘quv yurtining gerbli muhri bosiladi, qabul haqidagi masala hal bo‘lgandan so‘ng imtihon varaqasi o‘quvchining shaxsiy ishida saqlanadi, qabul rad etilsa — arxivda uch oy mobaynida saqlanadi.
 04–namuna. Hujjatlar qabul qilingani haqida tilxat. Hujjatlar qabul qilingani haqidagi tilxat o‘qishga kiruvchiga shaxsan hujjat qabul qilingandan so‘ng beriladi yoki pochta orqali jo‘natiladi. Namuna blankalarini 148 x 210 mm. o‘lchovdagi qog‘ozda chop etish tavsiya qilinadi. 
 05-namuna. Kirish imtihonlariga qatnashish haqidagi bildirish. Qabul komissiyasining imtihonga kiritish haqidagi qaroridan so‘ng o‘qishga kiruvchining qo‘liga beriladi yoki buyurtma xat bilan jo‘natiladi. Namuna blankalarini 148 x 210 mm. o‘lchovdagi qog‘ozda chop etish tavsiya etiladi. 
 06-namuna. O‘quvchilik safiga qabul qilinganlik haqida bildirish. O‘rta maxsus o‘quv yurti bo‘yicha o‘quvchilar safiga qabul qilinganlik haqidagi buyruq chiqishi bilan beriladi (jo‘natiladi). Namuna blankalarini 148 x 210 mm. o‘lchovdagi qog‘ozda chop etish tavsiya qilinadi.
 07–namuna. Qabul rad etilganligi haqidagi bildirish (Taqdim qilingan hujjatlardagi yetishmovchiliklarga asosan kirish imtihoniga kiritmaslik, kirish imtihoniga kelmaslik yoki qoniqarsiz baho olish va boshqa sabablarga ko‘ra). Hujjatlar bilan buyurtma xat orqali qabul komissiyasining qaroridan so‘ng 3 kun ichida jo‘natiladi. Namuna blankalari 148 x 210 mm. o‘lchovdagi qog‘ozda chop etish tavsiya qilinadi.
 08–namuna. Imtihon qaydnomasi (o‘qishga kiruvchilar uchun). Har bir fan, guruh uchun kirish imtihoni oluvchi o‘qituvchilar tomonidan rasmiylashtiradi. Imtihon tugagach, qabul komissiyasi mas’ul kotibiga topshiriladi. Namuna blankalari 210 x 297 mm. o‘lchovdagi qog‘ozda chop etish tavsiya qilinadi.
 09-namuna. Kirish imtihonlari o‘tkazilgan hamma fanlar bo‘yicha imtihon baholarining umumlashgan qaydnomasi. Qabul komissiyasining mas’ul kotibi tomonidan har bir guruh uchun kirish imtihonlari tugagandan so‘ng rasmiylashtiriladi.
 10-namuna. O‘quv yurtiga kirish imtihonlarida olingan baholar haqida ma’lumotnoma. Tanlovda o‘ta olmaganlarga boshqa o‘quv yurtlariga taqdim etish uchun beriladi. Namuna blankalarini 148 x 210 mm. o‘lchovdagi qog‘ozda chop etish tavsiya qilinadi.